Source: https://www.cus.sk/blog/uctovna-zavierka-5-cast-velka-uctovna-jednotka.php?id=5
Timestamp: 2019-04-20 16:25:12+00:00
Document Index: 1266902

Matched Legal Cases: ['§ 2', '§ 2', '§ 2', '§ 17', '§ 17', '§ 2', '§ 2', '§ 5', '§ 2', '§ 3', '§ 4', '§ 1', '§ 5', '§ 5', '§ 22', '§ 5', '§ 5', '§ 2', '§ 5', '§ 5', '§ 5', '§ 5', '§ 2', '§ 2', '§ 17', '§ 1', '§ 4', '§ 4', '§ 4', '§ 4', '§ 4', '§ 4', '§ 4', '§ 4', '§ 5', '§ 5', '§ 5']

Veľká účtovná jednotka (ďalej len veľká ÚJ v príslušnom gramatickom tvare)
O triedení ÚJ do veľkostných skupín sme si povedali v 2. časti článku k téme účtovná a daňová závierka právnických osôb účtujúcich v sústave podvojného účtovníctva za rok 2016. V tejto časti článku si vysvetlíme základné zásady účtovania veľkej ÚJ.
Inštitút veľkej ÚJ z pohľadu legislatívnej úpravy:
Inštitút veľkej ÚJ bol zavedený novelou zákona o účtovníctve (ďalej len ZoÚ) číslo 352/2013 Z.z. s účinnosťou od 01.01.2014. O tom, aké boli zámery triedenia účtovných jednotiek do veľkostných skupín sme hovorili v predchádzajúcich častiach. Možno len zopakovať, že z pohľadu zákona ide o rovnaké právne úpravy pri všetkých troch veľkostných skupinách, to isté platí aj pri postupoch účtovania.
Ak sme identifikovali spoločne platnú legislatívu – zákon o účtovníctve a postupy účtovania, pre všetky veľkostné kategórie ÚJ, rovnaké pravidlo neplatí pri opatreniach. Pre veľké ÚJ vydalo MF SR Opatrenie č. MF/23377/2014-74, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky a rozsahu údajov určených z individuálnej účtovnej závierky na zverejnenie pre veľké účtovné jednotky a subjekty verejného záujmu; s účinnosťou od 1. januára 2015 v znení Opatrenia č. MF/19926/2015-74, účinného od 31. 12. 2015 a 1. 1. 2016. Opatrenia boli zverejnené vo FS 12/2014 a vo FS 12/2015.
Viete v zmysle akých opatrení vedú veľké ÚJ účtovníctvo?
Tak, ako už bolo vyššie uvedené, všetky tri veľkostné kategórie ÚJ vedú účtovníctvo podľa štandardných postupov účtovania v podvojnom účtovníctve pre podnikateľov v zmysle Opatrenia MF SR č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v úplnom znení, platné od 01.01.2016. (ďalej len skratka postupov účtovania t.j. PÚ).
Ako bude postupovať veľká ÚJ v praxi ?
Podľa § 2 ods. 8 ZoÚ sa do veľkej ÚJ zatriedi tá ÚJ, ktorá spĺňa aspoň dve z uvedených podmienok:
Vysvetlivky: < je väčšie ako
Na zopakovanie: (podrobnejšie - viď článok 2 - Kategorizácie ÚJ)
Čistý obrat – do čistého obratu sa zahŕňajú výnosy dosahované z predaja výrobkov, tovarov a služieb po odpočítaní zliav, iné výnosy po odpočítaní zliav tej ÚJ, ktorej predmetom činnosti je dosahovanie iných výnosov ako sú výnosy z predaja výrobkov, tovarov a služieb (§ 2 ods. 15 ZoÚ).
Priemerný prepočítaný počet zamestnancov je aritmetickým priemerom denných evidenčných počtov zamestnancov za sledované obdobie prepočítaných na plnú zamestnanosť.
POZOR! Pri posudzovaní podmienok sa pri zmene účtovného obdobia neposudzujú podmienky za kratšie účtovné obdobie (pri zmene účtovného obdobia z kalendárneho roka na hospodársky rok a naopak).
Akú právnu formu zatrieďujeme do veľkej ÚJ?
pozemkové spoločenstvo (zákon NR SR č. 97/013 Z.z. o pozemkových spoločenstvách v znení zákona č. 34/2014 Z.z.),
subjekty verejného záujmu (§ 2 ods. 14 ZoÚ), okrem výnimiek, ktorými sú napríklad banka, poisťovňa, obchodník s cennými papiermi, účtovná jednotka zostavujúca účtovnú závierku v zmysle § 17a ods. 2 ZoÚ podľa IFRS. (IFRS = Medzinárodné účtovné štandardy),
štátny podnik.
Na účely tohto zákona sa subjektom verejného záujmu rozumie ÚJ, ktorá emitovala cenné papiere a tie boli prijaté na obchodovanie na regulovanom trhu ktoréhokoľvek členského štátu Európskej únie (ďalej len členský štát), banka, pobočka zahraničnej banky, Exportno-importná banka Slovenskej republiky, poisťovňa, pobočka zahraničnej poisťovne, zaisťovňa, pobočka zahraničnej zaisťovne, zdravotná poisťovňa, správcovská spoločnosť, pobočka zahraničnej správcovskej spoločnosti, dôchodková správcovská spoločnosť, doplnková dôchodková spoločnosť, Burza cenných papierov, Centrálny depozitár cenných papierov, obchodník s cennými papiermi, platobná inštitúcia, inštitúcia elektronických peňazí, subjekt kolektívneho investovania, dôchodkový fond, pobočka zahraničnej finančnej inštitúcie 29db) a účtovná jednotka uvedená v § 17a ods. 2.
Akú ÚJ považujeme za veľkú ?
platí podmienka dodržania veľkostných kritérií vo dvoch po sebe idúcich účtovných obdobiach (§ 2 ods. 8 ZoÚ, viď aj tabuľku vyššie);
1. Pri zostavení prvej účtovnej závierky po vzniku ÚJ:
SÚVAHA - v stĺpcoch 3 a 5 (bezprostredne predchádzajúce účtovné obdobie) vykazujeme údaje z otváracej súvahy (§ 2 ods. 2 Opatrenia č. MF/23377/2014-74)
2. ÚJ, ktorá v bezprostredne predchádzajúcom účtovnom období nezostavila účtovnú závierku ako veľká ÚJ:
Údaje v stĺpcoch 3 a 5 súvahy (minulé účtovné obdobie) preradí podľa údajov bežného obdobia. Rovnako postupujeme vo výkaze ziskov a strát.
Údaje bežného obdobia sú v rozsahu údajov vykazovaných veľkou ÚJ (§ 5 ods. 4 Opatrenia č.MF/19926/2015-74).
3. Ucelená účtovná závierka obsahuje:
Titulnú stranu tzv. krycí list (Úč POD);
Súvahu (Úč POD 1-01), číselné údaje vykazujeme v celých eurách (§ 2 ods. 7, Opatrenia č. MF/23377/2014-74);
Výkaz ziskov a strát (Úč POD 2-01) číselné údaje vykazujeme v celých eurách (§ 3 ods. 3 Opatrenia č. MF/23377/2014-74);
Poznámky (Úč PODV 3-01) číselné údaje vykazujeme v celých eurách alebo v eurocentoch (§ 4 ods. 4 Opatrenia č. MF/23377/2014-74). Súčasťou poznámok je aj prehľad peňažných tokov (cash flow).
Údaje z individuálnej účtovnej závierky sa zverejňujú uložením do registra účtovných závierok. Na iné účely ako na oficiálne zverejnenie v registri účtovných závierok možno použiť aj iné grafické usporiadanie súvahy a výkazu ziskov a strát ako je uvedené v prílohe 1 tohto opatrenia (§ 1 ods. 3 Opatrenia č. MF/23377/2014-74).
Účtovné výkazy dávajú dôraz na vykazovanie voči majetkovo prepojeným účtovným jednotkám (akcie a podiely, pôžičky, krátkodobý finančný majetok, pohľadávky, záväzky, výnosy z finančného majetku). Z uvedeného dôvodu bola prijatá novela k Opatreniu č. MF/23377/2014-74, ktorou je Opatrenie č. MF/19926/2015-74, v ktorom sú ustanovené definície pojmov na účely vykazovania v súvahe a vo výkaze ziskov a strát – materská účtovná jednotka, skupina, prepojené účtovné jednotky, pridružená účtovná jednotka, spoločný rozhodujúci vplyv, blízky rodinný príslušník, kľúčový manažment (§ 5 ods. 1 vyššie uvedeného opatrenia).
Materská účtovná jednotka – je taká ÚJ, ktorá má rozhodujúci vplyv v jednej alebo viacerých dcérskych účtovných jednotkách (§ 5 ods. 1 písm. a) Opatrenia MF/23377/2014-74, ). Podľa § 22 ods. 3 ZoÚ je rozhodujúci vplyv definovaný najmä väčšinou hlasovacích práv alebo právom menovať a odvolávať väčšinu členov štatutárneho alebo dozorného orgánu.
Skupina – je materská ÚJ a všetky jej dcérske ÚJ (§ 5 ods. 1 písm. b) Opatrenia MF/23377/2014-74).
Prepojené účtovné jednotky – sú dve alebo viac ÚJ v rámci skupiny (§ 5 ods. 1 písm. c) Opatrenia MF/23377/2014-74).
Pridružená účtovná jednotka – je taká, v ktorej má podielovú účasť podľa § 2 ods. 4 písm. m) ZoÚ iná účtovná jednotka, a táto iná ÚJ vykonáva podstatný vplyv na prevádzkovú a finančnú činnosť ÚJ; podstatný vplyv je podmienený minimálne 20 %-ným podielom na hlasových právach akcionárov alebo spoločníkov (§ 5 ods. 1 písm. d) Opatrenia MF/19926/2015-74).
Spoločným rozhodujúcim vplyvom sa rozumie zmluvne dohodnuté zdieľanie rozhodujúceho vplyvu (§ 5 ods. 1 písm. e) Opatrenia MF/23377/2014-74).
Blízkym rodinným príslušníkom – je rodinný príslušník, ak sa dá očakávať, že ovplyvní túto osobu alebo bude ovplyvnený touto osobou pri ich aktivitách s účtovnou jednotkou, napríklad – deti, manžel, manželka, druh, družka (§ 5 ods. 1 písm. f ) Opatrenia MF/19926/2015-74).
Kľúčový manažment – sú osoby, ktoré majú právomoc a zodpovednosť za plánovanie, riadenie a kontrolu činnosti účtovnej jednotky, priamo alebo nepriamo, vrátane každého riaditeľa tejto účtovnej jednotky (§ 5 ods. 1 písm. g) Opatrenia MF/19926/2015-74).
4. SÚVAHA :
V súvahe vykazujeme len konečný zostatok syntetických účtov na strane aktív alebo na strane pasív, pri tých syntetických účtoch, na ktorých sa účtuje pohľadávka aj záväzok, napríklad syntetické účty 316, 336, 341, 342, 343, 345, 346, 347. (§ 2 ods. 5 Opatrenia č. MF/23377/2014-74).
Pohľadávky a záväzky v súvahe vykazujeme ako dlhodobé alebo krátkodobé podľa zostatkovej doby ich dohodnutej splatnosti k závierkovému dňu. (§ 2 ods. 6 Opatrenia č. MF/23377/2014-74).
POZOR pohľadávka po splatnosti x do splatnosti x = zostatková doba splatnosti. Dlhodobý a krátkodobý majetok = vplyv na používateľa účtovnej závierky (§ 17 ods. 9 ZoÚ). Vychádzame z analytických účtov, označenie vo výkaze napr. 311A, 321A, 474A, 479A a podobne.
V súvahe v bežnom účtovnom období v stĺpci 1 časti 1 (brutto) vykazujeme položky strany aktív, v ktorých nie sú zahrnuté oprávky a opravné položky vytvorené k jednotlivým položkám strany aktív za bežné účtovné obdobie, ktoré sa vykazujú v stĺpci 1 časti 2 (korekcia).
V stĺpci 2 (netto) sa vykazuje rozdiel medzi časťou 1 a časťou 2 stĺpca 1. V stĺpci 3 (netto) sa vykazujú položky strany aktív za bezprostredne predchádzajúce účtovné obdobie.
V súvahe v stĺpci 4 sa vykazujú jednotlivé položky strany pasív za bežné účtovné obdobie a v stĺpci 5 sa vykazujú jednotlivé položky strany pasív za bezprostredne predchádzajúce účtovné obdobie.
Pohľadávky a záväzky sa v súvahe vykazujú ako dlhodobé alebo krátkodobé podľa zostatkovej doby ich splatnosti ku dňu, ku ktorému sa zostavuje účtovná závierka. Časť dlhodobého záväzku a časť dlhodobej pohľadávky, ktorých splatnosť nie je dlhšia ako jeden rok odo dňa, ku ktorému sa zostavuje účtovná závierka, sa vykazuje v súvahe ako krátkodobý záväzok alebo krátkodobá pohľadávka.
Po vyplnení číselných údajov v súvahe sa suma v riadku 01 v stĺpcoch 2 a 3 rovná sume v riadku 79 v stĺpcoch 4 a 5.
POZOR - Pri zostavovaní súvahy účtovnej závierky za rok 2015 platil prevodový mostík. Pre rok 2016 prevodový mostík nie je aktuálny!
5. VÝKAZ ZISKOV A STRÁT:
Vo výkaze ziskov a strát v stĺpci 1 sa vykazujú náklady a výnosy za bežné účtovné obdobie a v stĺpci 2 sa vykazujú náklady a výnosy za bezprostredne predchádzajúce účtovné obdobie.
Po vyplnení číselných údajov suma vo výkaze ziskov a strát v riadku 61 v stĺpci 1 sa rovná sume v súvahe v riadku 100 v stĺpci 4 a suma vo výkaze ziskov a strát v riadku 61 v stĺpci 2 sa rovná sume v súvahe v riadku 100 v stĺpci 5.
Na každej strane poznámok v ľavom hornom rohu uvedieme označenie „Poznámky Úč PODV 3-01“ a v pravom hornom rohu uvedieme identifikačné číslo organizácie (IČO) a daňové identifikačné číslo (DIČ), ak ho má účtovná jednotka pridelené (§ 1 ods. 2 Opatrenia č. MF/23377/2014-74).
Obsahová náplň poznámok pozostáva z popisných informácií a číselných údajov rozdelených článkov I - X; Informácie uvádzame v tabuľkovej forme, ak je to možné; vzor tabuliek nie je ustanovený. Údaje uvádzame za bežné obdobie a ak existujú aj za obdobie porovnateľné (§ 4 ods. 3 Opatrenia č. MF/23377/2014-74).
Poznámky by mali byť prepojené na údaj v súvahe alebo výkaze ziskov a strát (§ 4 ods. 4 Opatrenia č. MF/23377/2014-74).
Ako ÚJ môžeme uvádzať aj informácie nad záväzný rámec (§ 4 ods. 2 Opatrenia č. MF/23377/2014-74). Uvádzame informácie užitočné, významné, zrozumiteľné, porovnateľné a spoľahlivé zistené do dňa zostavenia ÚZ (§ 4 ods. 1 Opatrenia č. MF/23377/2014-74). Informácie by mali sledovať poskytnutie verného a pravdivého obrazu majetku, záväzkov, finančnej situácie a výsledku hospodárenia (§ 4 ods. 2 Opatrenia č. MF/23377/2014-74).
Obsahovú náplň poznámok ustanovuje príloha Opatrenia MF/23377/2014-74 (články I – X).
Poznámky obsahujú všeobecné informácie, najmä:
údaje o skupine účtovných jednotiek a konsolidácii skupiny.
Poznámky obsahujú tiež informácie o prijatých postupoch, najmä:
informácie o poskytnutých dotáciách,
Poznámky obsahujú aj informácie, ktoré vysvetľujú a dopĺňajú súvahu, napríklad:
aktíva: informácie o dlhodobom hmotnom a nehmotnom majetku, dôvod vzniku goodwillu, výskum a vývoj, finančný majetok, informácie o zásobách a zákazkovej výrobe, informácie o pohľadávkach, informácie o vlastných akciách, významné položky časového rozlíšenia;
pasíva: informácie o vlastnom imaní, informácie o rezervách, informácie o záväzkoch, o vydaných dlhopisoch, časovom rozlíšení, finančnom prenájme a odloženej dani.
Poznámky ďalej obsahujú informácie, ktoré vysvetľujú a dopĺňajú položky výkazu ziskov a strát, napríklad:
informácie o tržbách,
informácie o zmene stavu zásob vlastnej výroby,
aktivácii výnosov,
finančné výnosy,
náklady za služby,
výnimočné náklady,
náklady na audit,
členenie čistého obratu podľa teritórií a výrobkov.
Poznámky obsahujú tiež aj informácie o iných aktívach a iných pasívach, najmä:
opis a hodnota podmieneného majetku (napr. majetkové právo z poistnej zmluvy) a podmienených záväzkov (napr. ručenie za inú osobu, záväzok uskutočniť veľké investície alebo opravy),
V poznámkach uvádzame tiež následné udalosti, najmä:
ukončenie činnosti podniku,
zlúčenie alebo rozdelenie spoločnosti,
Poznámky obsahujú informácie o spriaznených osobách, napríklad:
zoznam a charakteristika transakcií so spriaznenými osobami v predpísanom členení;
informácie o príjmoch a výhodách členov štatutárneho orgánu, dozorného orgánu a iného orgánu ÚJ, napríklad informácie o odmenách za výkon funkcie, o výške záruk, pôžičkách, plnenia na súkromné účely a podobne.
priznané odmeny sa neuvádzajú, ak táto informácia umožní identifikáciu finančnej situácie konkrétnej osoby. Z rovnakých dôvodov neuvádzame čísla telefónu, faxu, emailu v ÚZ (ide o dobrovoľne vyplňované údaje).
Poznámky obsahujú ostatné informácie, napr. :
Poznámky obsahujú informácie o pohybe vlastného imania a skladá sa z dvoch prehľadov. Jeden je za bežné obdobie a druhý za predchádzajúce obdobie.
Poznámky tiež obsahujú prehľad peňažných tokov (cash flow):
z prevádzkovej činnosti priamou alebo nepriamou metódou,
z investičnej činnosti a z finančnej činnosti priamou metódou.
Informácie v poznámkach sa uvádzajú z pohľadu významnosti, pričom nie významné informácie sa môžu zoskupovať. Informácie v poznámkach sa uvádzajú tak, aby boli užitočné, významné, zrozumiteľné, porovnateľné a spoľahlivé (§ 4 ods. 1 Opatrenia MF/23377/2014-74 ).
Ak pre niektoré informácie v poznámkach nemá účtovná jednotka obsahovú náplň, príslušné informácie sa neuvádzajú (§ 4 ods. 2 Opatrenia MF/23377/2014-74).
Podľa skúseností praxe odporúčame uviesť aspoň stručný názov príslušného bodu poznámok a komentár -bez náplne-, nakoľko aj negatívne uistenie, má vyššiu vypovedaciu schopnosť ako žiadna informácia.
Informácie v poznámkach, ak je to možné sa uvádzajú v tabuľkovej forme, pričom sa uvádzajú údaje za bežné účtovné obdobie, a ak existuje údaj na porovnanie, aj údaje z predchádzajúceho účtovného obdobia (§ 4 ods. 3 Opatrenia MF/23377/2014-74). Opatrenie neuvádza vzory tabuliek.
Na účely zostavovania poznámok sa účtovná jednotka považuje za spriaznenú s vykazujúcou účtovnou jednotkou, ak ide (§ 5 ods. 2 Opatrenia MF/23377/2014-74):
o osobu s rozhodujúcim vplyvom, spoločným rozhodujúcim vplyvom, podstatným vplyvom vo vykazujúcej ÚJ,
o osobu, ktorá je členom kľúčového manažmentu v ÚJ alebo v jej materskej ÚJ,
o blízku osobu k osobám uvedeným v dvoch predchádzajúcich bodoch,
inú ÚJ, ktorá je súčasťou tej istej skupiny,
inú ÚJ s podstatným alebo spoločným rozhodujúcim vplyvom v rámci skupiny,
obe ÚJ majú spoločný rozhodujúci vplyv v tej istej ÚJ,
jedna ÚJ má spoločný rozhodujúci vplyv v inej ÚJ a druhá ÚJ má podstatný vplyv v tej istej inej ÚJ,
ÚJ poskytujúca služby kľúčového manažmentu.
Na účely uvádzania údajov v prehľade o peňažných tokoch rozumieme peňažnými prostriedkami najmä: (§ 5 ods. 3 písm. a) Opatrenia MF/23377/2014-74)
peňažná hotovosť,
ekvivalenty peňažných hotovostí,
peniaze na bankových účtoch,
kontokorentný účet a účet peniaze na ceste viažuci sa k finančným prevodom.
Peňažnými ekvivalentmi rozumieme najmä: (§ 5 ods. 3 písm. b) Opatrenia MF/23377/2014-74)
krátkodobý finančný majetok, ktorý je zameniteľný za vopred známu sumu peňažných prostriedkov, pri ktorom nie je riziko výraznej zmeny jeho hodnoty v najbližších troch mesiacoch ku dňu, ku ktorému sa zostavuje účtovná závierka napríklad termínované vklady najviac na tri mesiace,
likvidné cenné papiere určené na obchodovanie,
prioritné akcie obstarané účtovnou jednotku, ktoré sú splatné do troch mesiacov odo dňa, ku ktorému sa zostavuje účtovná závierka splatné do troch mesiacov
Opatrenie MF/23377/2014-74 pre veľké ÚJ a subjekty verejného záujmu zrušilo opatrenie MF SR č. 4455/2003-92.